อาการท้องผูกเรื้อรัง 2 ปี คือ สามารถถ่ายได้ทุกวันและเยอะแต่จะแข็งมากๆๆๆๆจนบาดรูทวารทุกครั้ง แม้ว่าวันนี้ถ่ายอุจจาระที่แข็งๆไปจนหมดแล้วเหลือแต่ปลายอุจจาระที่เหลวๆ แต่พรุ่งนี้ก็กลับมาแข็งมากๆอยู่ดีค่ะ ปรับพฤติกรรมการกินทุกอย่าง ทานผักผลไม้ ทานน้ำเยอะ ข้าวกล้อง แต่ก็ไม่หาย จึงทำให้ต้องทานยาระบายเพื่อให้อุจจาระเหลว แต่ช่วงนี้แม้ว่าทานยาแล้วตอนเช้าอุจจาระเหลว พอตอนก่อนนอนก็ทานยาระบายอีกปกติ แต่เช้ามาอุจจาระก็แข็งอีกมากๆ แบบนี้มีความผิดปกติทางการเคลื่อนไหวของลำไส้หรือเปล่าคะ เคยเจอแต่คนที่ท้องผูกไม่ถ่ายมาหลายวันถึงจะแข็ง แต่ดิฉันถ่ายทุกวันแต่กลับแข็ง มีโอกาสเป็นมะเร็งลำไส้ได้ไหมคะจากการขับถ่ายที่ผิดปกติไปจากเดิมแบบนี้
สวัสดีค่ะ ท้องผูกเป็นอาการที่มีการถ่ายอุจจาระน้อยกว่าปกติหรือถ่ายอุจจาระไม่ออกเป็นเวลานาน มักเกิดจากสาเหตุการรับประทานอาหารที่มีกากใยน้อยหรือดื่มน้ำน้อย สาเหตุอื่นๆเช่นโรคลำไส้อุดตัน มีติ่งเนื้อหรือเนื้องอกในลำไส้ใหญ่ทำให้การขับถ่ายเปลี่ยนแปลง การได้รับยาบางชนิดเช่น ยารักษาอาการชัก ธาตุเหล็ก มีภาวะไทรอยด์ต่ำ ริดสีดวงทวาร ทำให้ถ่ายลำบาก อุจจาระแข็ง อาจมีเลือดปนได้ หรืออาจมีเรื่องของลำไส้แปรปรวน ทำให้ท้องผูกติดกันเป็นเวลานานแนะนำการปรับพฤติกรรมด้วยการรับประทานอาหารที่มีกากใยสูง ดื่มน้ำมากๆ ฝึกการขับถ่ายให้เป็นเวลาและไม่นั่งถ่ายนานจนเกินไป เน้นรับประทานผัก ผลไม้ และธัญพืช หลีกเลี่ยงการดื่มแอลกอฮอล์และการสูบบุหรี่หากปรับพฤติกรรมแล้วยังไม่ดีขึ้น ควรไปพบแพทย์ทางเดินอาหารเพื่อตรวจร่างกายเพิ่มเติมค่ะ หากมีข้อบ่งชี้แพทย์อาจต้องส่องกล้องทางเดินอาหารเพื่อคัดกรองเรื่องของมะเร็งลำไส้ใหญ่อาการของมะเร็งลำไส้ใหญ่เช่น พฤติกรรมการขับถ่ายเปลี่ยนแปลงไปจากเดิม เช่นท้องผูกสลับท้องเสียและเป็นเรื้อรัง ถ่ายอุจจาระเป็นเลือด รู้สึกถ่ายไม่สุด ปวดท้อง รู้สึกแน่นอึดอัดบริเวณช่วงท้องเหมือนมีแก๊สในท้อง ท้องอืด อ่อนเพลีย เหนื่อยง่าย น้ำหนักลงโดยไม่มีสาเหตุ หากมีอาการเหล่านี้ควรรีบไปพบแพทย์